بؤیوک وطن مۆحاریبه‎سی ایل‎لرینده آنا آخماتووانـین وطنداشلیق حیس‎ّلری ایله آشیلانمیش شعرلری اصیل بیر وطن‎سئور، خالق‎سئور شاعرین اوره‎ییندن قوپان نیدالارین ایفاده ائدیر. بۇ اثرلر خالق ایناملی، صاباح اومیدلی، وطن سئوگی‎لی، بیر شاعرین نغمه‎لری‎دیرلر. بۇ شعرلرده‎کی مبارزه عزمی، اینام گوجو قاباریق شکیلده اؤزونو گؤستریر. صولح‎سئور، انسان‎سئور شاعرین شعرلری دؤیوش جبهه‎لرینده، دؤیوشچولرین دوداقلاریندا هیمن کیمی سسله‎نیر، وطن حدودلارینـی آشیر. انسانلیغـی، یئر کوره‎سینی قاپساییر. اونو ملی شاعر سویه‎سینه، بین‎الملل بیر شاعر سویه‎سینه دوغرو یؤنلدیر. آخماتووا الینه قلم آلیب شعر یازماغا باشلایارکن شعرینی، حیاتـی‎نـین ایدآل و آمال‎لاری‎نـین ترجومانـینا چئویرمیشدیر. شعر، آخماتووانـین ان مقدس ساندیغـی بیر وارلیق‎دیر. آنا آخماتووا ۲۰ ایلدن (۱۹۴۰-۱۹۶۲) آرتـیق «قهرمان‎سیز منظومه» اثری‎نین اوزه‎رینده ایشله‎میشدیر. بۇ منظومه‎ آخماتووانـین شاه‎اثری سانـیلیر. آخماتووانـین بۇ ایری حجملی اثری، چوْخ مرکّب بیر اثردیر. اونداکی ‎مجازلار، ایهام‎لار، استعاره‎لر، رمزلر، شاعرین یاشادیغـی دؤورو، شخصی حیاتـی، دوستلاری و یولداشلاری‎نـین حیاتـی ایله سیخ باغلی‎دیر. بۇ اثر، ۲۰-نجی عصر روس شعری‎نین ده، چوْخ مهم و‎ مرکب اثرلریندن بیریسی‎دیر. شعر ۲۰-نجی عصرین اوّل‎لریندن باشلاییب شاعرین یاشادیغـی دؤورونه‎جن ۶۰ ایلدن آرتـیق بیر زامان کسییینی ایحاطه ائدیر. بۇ سوره شاعرین وطنینده باش وئرن ااجتماعی، سیاسی، انقلابی، مدنی، بدیعی حادثه‎لر «قهرمان‎سیز منظومه» اثری‎نین قایناقلارینـی تشکیل ائدیر. منظومه‎نین باش قهرمانـی یوخدورسا، دئیه بیلریک کی، اونون قهرمانلاری، بلکه صنعت آداملاری‎دیر. شاعرلر و هنرپیشه‎‎لردیر… بیر سؤزله شعرین مضمونو ااجتماعی حادثه‎لرین بدیعی یارادیجیلیق دونیاسیندا جانلانان، سسله‎نن صداسی‎نـین عکس صداسی‎دیر. ایکی آینا واحد بیر شیی نئجه شئی‎لره، تصویرلرله تکثیر ائدیر، شئی- تصویر، تصویر- شئی بۇ کیمی بیر بدیعی قۇرولوش اوزره قۇرولوب بۇ منظومه.